Közvetlen transzatlanti járatokat indíthat a Wizz Air egy lengyel sajtóértesülés szerint.

A londoni Lutonból indíthat amerikai járatokat a Wizz Air - írta az airportal.hu a lengyel pasazer.com légiközlekedési híroldalt idézve.

Meg nem erősített információk szerint a cég a párizsi légiszalonon nagy meglepetésre megrendelt 10 Airbus A321ceo repülőgépével akar versenybe szállni az amerikai-európai útvonalakon.

A tíz repülőgép a korábbi információk szerint 2018-ban és 2019-ben érkezik a flottába.

A lengyel portál információi szerint a Wizz Air már jövő márciustól elindíthatja járatait New Yorkba és Torontóba.

A Wizz Air szeptember végén megalapította brit leányvállalatát, amely a napokban nyújtotta be az angol légügyi hatósághoz az üzemelési engedélyek megszerzése iránti kérelmet.

A légitársaság szerint erre a Brexit okozta bizonytalanság miatt volt szükség, de a pasazer.com azt valószínűsíti, hogy a brit engedélyre a transzatlanti piacra való belépés miatt is szükség volt.

A Wizz Airnél az airportal.hu kérdésére csak azt a szokásos választ adták, hogy sajtóhíreket nem kommentálnak.